C 303/31

Erään viinialan nimityksen tuote-eritelmän vakiomuutoksen hyväksymistä koskevan tiedonannon julkaiseminen (komission delegoidun asetuksen (EU) 2019/33 17 artiklan 2 ja 3 kohta)

(2020/C 303/09)

Tämä tiedonanto julkaistaan komission delegoidun asetuksen (EU) 2019/33 (1) 17 artiklan 5 kohdan mukaisesti.

ILMOITUS VAKIOMUUTOKSESTA YHTENÄISEEN ASIAKIRJAAN

”WEINLAND”

PGI-AT-A0212-AM01

Tiedonannon päivämäärä: 24.06.2020

HYVÄKSYTYN MUUTOKSEN KUVAUS JA PERUSTELUT

Hehtaarikohtaista enimmäismäärää on muutettava, koska viinitarhaluetteloa on alettu pitää yhdennetyn hallinto- ja valvontajärjestelmän vaatimusten mukaisesti.

YHTENÄINEN ASIAKIRJA

1. Tuotteen nimi

Weinland

2. Maantieteellisen merkinnän tyyppi

SMM – suojattu maantieteellinen merkintä

3. Rypäletuotteiden luokat

1. Viini

11. Osittain käynyt rypäleen puristemehu

4. Viini(e)n kuvaus

Itävallan viinilain mukaisesti maantieteellisellä merkinnällä ”Weinland” varustettujen viinien etiketissä on oltava perinteinen merkintä ”Landwein”. Rypälemehun ominaispainon on oltava vähintään 14° Klosterneuburger Mostwaage -astetta (= 8,7 tilavuusprosenttia). Todellinen alkoholipitoisuus on vähintään 8,5 tilavuusprosenttia ja vähimmäishappopitoisuus 4 g /l. Muut analyyttiset ominaisuudet ja osittain käynyttä rypäleen puristemehua koskevat analyyttiset ominaisuudet esitetään tuote-eritelmässä. Maantieteellistä merkintää ”Weinland” käytetään ensisijaisesti kevyistä, kuivista, hedelmäisistä ja hapokkaista viineistä.

Yleiset analyyttiset ominaisuudet Kokonaisalkoholipitoisuus enintään (til-%) Todellinen alkoholipitoisuus vähintään (til-%) Vähimmäishappopitoisuus milliekvivalenttia/litra Haihtuvien happojen pitoisuus enintään (milliekvivalenttia/litra) Kokonaisrikkidioksidipitoisuus enintään (mg/litra)

5. Viininvalmistusmenetelmät

a. Erityiset viininvalmistusmenetelmät

Asianomaiset viininvalmistusmenetelmien rajoitukset

Maantieteellisen merkinnän ”Weinland” viineille sallitaan kaikki valmistusmenetelmät, joista säädetään maantieteellisellä merkinnällä varustetun viinin ja osittain käyneen rypäleen puristemehun osalta asetuksessa (EU) N:o 2019/934 ja asetuksessa (EU) N:o 2019/935, lukuun ottamatta käsittelyä kaliumsorbaatilla (liitteessä I A oleva 2.4 kohta) ja dimetyylidikarbonaatilla (liitteessä I A oleva 2.7 kohta). Merkinnällä ”Landwein” varustetun viinin happamuutta voidaan vähentää asetusten (EU) 2019/934 ja (EU) 2019/935 mukaisesti. Itävallan maatalous-, alue- ja matkailuministeri päättää mahdollisesta happamuuden lisäämisestä kasvukaudella vallitsevien sääolojen perusteella. Viinien happamuuden lisäämistä koskevat edellytykset määritellään asetuksissa (EU) 2019/934 ja (EU) 2019/935.

Erityiset viininvalmistusmenetelmät (mukaan lukien väkevöiminen) määräytyvät tapauskohtaisesti valitun perinteisen tuotantotavan mukaan, ja ne esitetään tuote-eritelmässä.

b. Enimmäistuotokset

10 000 kg rypäleitä hehtaaria kohti

6. Rajattu maantieteellinen alue

Maantieteellinen merkintä ”Weinland” kattaa seuraavien Itävallan osavaltioiden viininviljelyalat: Ala-Itävalta, Burgenland ja Wien.

7. Pääasiallinen rypälelajike / pääasialliset rypälelajikkeet

Grüner Veltliner – Weißgipfler

Zweigelt – Blauer Zweigelt

Zweigelt – Rotburger

8. Yhteyden/yhteyksien kuvaus

Kallioperästä rapautuneet maalajit ja vulkaaniset maalajit kasvattavat Ala-Itävallassa mineraalisia, mausteisia viinejä, ja penkereiden lössikerrostumat puolestaan varsin pehmeitä ja täyteläisiä viinejä. Päivä- ja yölämpötilojen erojen taustalla ovat kuuma Pannonian ilmasto ja öitä viilentävät Waldviertelistä tulevat virtaukset. Ne antavat viineille erityistä hapokkuutta. Tämä yön ja päivän välinen lämpötilavaihtelu on ominaista Wieninkin viineille ja saa niissä aikaan erityisen hapokkuuden, johon yhdistyy vahva aromaattisuus.

Burgenlandin lössi- ja savimaat sekä musta multa soveltuvat hyvin voimakkaiden, tiiviiden punaviinien valmistukseen. Hiekka-, liuske- ja soramaat muodostavat niiden ohella perustan hedelmäisille, täyteläisille valkoviineille. Viinien lajikkeelle tunnusomaisen aromin saa parhaiten esille Neusiedlerjärven mikroilmasto, jossa yöt ovat kesälläkin viileät. Burgenlandin eteläosassa Eisenbergin rinteillä viljeltäville viineille on ominaista hienostunut mineraalinen vivahde.

Myös alueella valmistettava osittain käynyt rypäleen puristemehu (”Sturm”) on kallioperästä rapautuneiden maalajien ja vulkaanisten maalajien ansiosta ominaispiirteiltään hyvin mausteinen ja mineraalinen.

Itävallan eri viiniluokkien rakenne perustuu merkintöjä koskevaan lainsäädäntöön. Sen mukaan merkinnällä ”Weinland” varustettujen, alueella tuotettujen Landwein-viinien luonne on tyypillisesti kevyt, hedelmäinen ja hapokas.

9. Olennaiset lisäedellytykset (pakkaaminen, merkinnät, muut vaatimukset)

Oikeudellinen kehys:

Kansallinen lainsäädäntö

Lisäedellytyksen tyyppi:

Tuotantoa rajatulla maantieteellisellä alueella koskeva poikkeus

Edellytyksen kuvaus:

Itävallan viinilain mukaan toimivaltaisten valvontaviranomaisten on tehtävä vuosittain merkinnällä ”Landwein” varustettujen viinien tarkastus Euroopan unionin säännösten nojalla. Tarkastus käsittää joko yksinomaan analyyttisen tai sekä aistinvaraisen että analyyttisen tutkimuksen sekä lisäksi tuote-eritelmän ehtojen noudattamisen tarkastuksen.

Linkki eritelmään

https://www.bmlrt.gv.at/land/produktion-maerkte/pflanzliche-produktion/wein/Weinherkunft.html

(1) EUVL L 9, 11.1.2019, s. 2.